**בן ציון (בני) לנדא** (נולד ב-2 ביוני 1946) הוא יזם, איש עסקים ופילנתרופ ישראלי, מייסד החברות אינדיגו, לנדא דיגיטל פרינטינג ועוד.

ב-1995 היה ברשימת המיליארדרים של פורבס. הונו הוערך על ידי פורבס ישראל בשנת 2016 בכ-3.3 מיליארד שקל.

ביוגרפיה
--------

לנדא נולד בפולין לזוג ניצולי השואה, את השנתיים הראשונות בחייו עשה במחנה פליטים בגרמניה. משפחתו היגרה לאדמונטון שבקנדה, שם עבד האב כנגר ואחר כך קנה חנות לממכר סיגרים ובירכתיה היה ציוד לפיתוח תמונות. לנדא הרחיב את התחום לצילום תמונות פספורט ופיתח דרך להדפסה ישירה על נייר הצילום, ללא צורך לצלם על פילם.

תחילה למד באוניברסיטה הנדסה ופיזיקה אך לא סיים את לימודיו, ולאחר מכן למד ספרות ופסיכולוגיה, אולם שוב החליט לעזוב וללמוד קולנוע בלונדון פילם סקול (London Film School) שבלונדון. במהלך הלימודים התחיל לעבוד בחברה למתן שירותי צילום ופתרונות מיקרופילם ופיתוח שלו זיכה את החברה בחוזה עם חברת רולס-רויס. החברה שבה עבד (CAPS) נכשלה עסקית והגיעה לכינוס נכסים. ב-1970, כשהיה באנגליה, ייסד יחד עם ג'רלד פרנקל, שהיה המעסיק שלו ב-CAPS את חברת Imtec‏ (Imaging Technology), חברה בתחום המיקרוגרפיקה שהפכה לחברה מובילה באספקת ציוד לקריאת והדפסת מיקרופילמים, ואשר רכשה מאוחר יותר את CAPS.

### אינדיגו

ב-1977 החליט לנדא לעלות לישראל. באותה שנה ייסד את חברת אינדיגו. רישום החברה נעשה בהולנד לצורכי מס וקשר עם השוק המשותף. פיתוחי החברה התבססו על טכנולוגיית liquid ink, שהתאימה לשוק הדפוס הדיגיטלי המתפתח. לנדא הגיע להסכם עם חברת סאווין האמריקאית לפיו אינדיגו תעסוק בפיתוח עבור סאווין ותזכה לתמלוגים בתמורה. לנדא אף הפך לאחראי על המחקר ופיתוח העולמי של סאווין.

בשנות ה-80 של המאה ה-20 נעשה פיתוח נוסף על בסיס רעיונותיו של לנדא ונוצר ה-ElectroInk, דיו נוזלי שנועד להחליף את האבקה במכונות הצילום ואת האבקה במכונות הדפוס. ב-1993 התחיל השיווק של E-Print 1000. מכונה זו הייתה נקודת מפנה בשוק ההדפסה. החידוש הגדול היה היכולת להדפיס ישירות מהמחשב וכך התאפשר לשנות את ההדפסה בין דף לדף, חידוש שלא היה קיים במכונות הדפסה עד אותה תקופה.

ביוני 1993 מכר לנדא 14 אחוז מאינדיגו לג'ורג' סורוס בתמורה ל-50 מיליון דולר. זו הייתה השקעתו הראשונה של סורוס בישראל. ב-1994 הונפקה אינדיגו בנאסד"ק. לשם כך דילל לנדא את אחזקתו ל-70% וכך התאפשר לגייס כ-100 מיליון דולר. כבר באותה שנה היו רווחי החברה 74 מיליון דולר. ב-1995 הגדיל סורוס את החזקותיו ל-30%. ב-2000 השקיעה חברת HP באינדיגו 100 מיליון דולר בתמורה לכ-13.5% מהמניות. בשנת 2002 השלימה חברת HP את רכישת חברת אינדיגו תמורת 830 מיליון דולר. אחרי המכירה לנדא הפך ליועץ אסטרטגי למנכ"ל HP העולמית. בתפקידו זה שרד חילופי מנכ"לים בחברה.

### לאחר אינדיגו

לנדא הקים מספר חברות והוא פעיל בהן, Landa Labs העוסקת בתחומי הננוטכנולוגיה, ההדמיה והאנרגיה, לנדא ונצ'רס המשקיעה בחברות טכנולוגיות בראשית דרכן, לנדא דיגיטל פרינטינג העוסקת בפיתוח מכונות דפוס דיגיטליות המשתמשות בדיו ננומטרית ולוסיקס המפתחת מכונות לייצור יהלומי מעבדה. בתחילת המאה ה-21 רכש בהדרגה את מרבית מניותיה של חברת "קולורייט" (Coloright) ליצירת צבעי שיער בהתאמה אישית, ובדצמבר 2014 מכר אותה לחברת "לוריאל".

ללנדא הוענקו תוארי דוקטור לשם כבוד מהטכניון, מאוניברסיטת בר-אילן, מאוניברסיטת חיפה ומאוניברסיטת בן-גוריון בנגב.

לנדא רשם מעל 800 פטנטים.

משך מספר שנים היה לנדא אחד המשקיעים הפרטיים הבולטים בחברת טבע תעשיות פרמצבטיות והחזיק במניותיה בשווי עשרות מיליוני דולרים. ב-2013 ניסה להוביל מהלך, שלא צלח, להחלפת דירקטוריון החברה. ב-2019 נודע כי חיסל את השקעתו בטבע, לאחר שהחברה נקלעה לקשיים חמורים.

משפחתו
------

נשוי לפטסי והם הורים לשלושה, בת ושני בנים. ב-2005 הדליקה פטסי משואה במסגרת טקס הדלקת המשואות בירושלים .

בתו, טליה לנדא, הייתה רקדנית באנסמבל של להקת בת-שבע ורוקדת באנסמבל מריה קונג משנת 2008 עד היום, נכון ל-2013.

בנו, אלון לנדא, הוא זמר יוצר, אשר היה חבר בלהקת "המושבה". שירו "חברה" משמש כשיר הנושא של הסדרה "דובדבני וקובץ'".

  

לנדא ורעייתו פטסי הקימו את קרן לנדא, קרן פילנתרופית של 50 מיליון דולר לעשר שנים. הקרן מוקדשת ל"שוויון הזדמנויות באמצעות חינוך", תומכת בסטודנטים בכל האוניברסיטאות בישראל ומשקיעה בתוכנית עתידים.

משנת 1974 מתגורר בנס ציונה.

קישורים חיצוניים
----------------

ויקישיתוף מדיה וקבצים בנושא **בני לנדא** בוויקישיתוף
* לנדא בני (תולדות חיים)
* שיר חכם, לרקוד בלי חשבון, באתר הארץ, 29 בספטמבר 2012
* אורנה רביב, בני לנדא: עברתי מחלום א' לחלום ב', באתר ynet, 18 בפברואר 2003
* צוות הירחון, 101 משפיעים לטובה - פילנתרופים, באתר TheMarker‏, 16 בספטמבר 2010
* פרוטוקול מישיבת ועדת הכספים, מ-9 במרץ 2005
* נעמה סיקולר ואסף גלעד, דיו הסתרים של בני לנדא, באתר כלכליסט, 19 בינואר 2012
* עמי גינזבורג, אמיר טייג, ענבל אורפז, "הוצפנו בהזמנות - נרוויח הרבה מיליונים", באתר TheMarker‏, ‏8 ביוני 2012
* גולן חזני, הדיו הננומטרי של בני לנדא כבר שווה מיליארד דולר, באתר כלכליסט, 15 באוקטובר 2012
* בני לנדא, פרופיל האתר ynet
* דיאנה בחור ניר, אבא שיבח את המצאותיי, אבל אמר: "אתה הילד הכי ייחודי, בדיוק כמו כל אחד אחר", באתר כלכליסט, 25 ביולי 2013
* טלי ציפורי, ‏מה חושב המשקיע הכי אקטיבי בטבע על עסקת מיילן?, באתר גלובס, 4 במאי 2015
* טלי ציפורי, ‏יזם העשור - בני לנדא: מי שנכנס להיי-טק לעשות כסף, שלא ייכנס, באתר גלובס, 28 בספטמבר 2016
* עומר כביר, "אין לי שום נחת מכך שהתחזיות שלי לגבי טבע התגשמו; זו קטסטרופה", באתר כלכליסט, 20 בדצמבר 2017
* דיאנה בחור ניר, "זה מלהיב, זה אלכימיה, זה קסם", באתר "כלכליסט", 26 בספטמבר 2019

הערות שוליים
------------

1. ↑  שם אמו זלטה (לוטי)
2. ↑  Indigo Founder Benny Landa is Reed Technology Medalist ‏17 באוקטובר 2003
3. ↑  אורנה רביב, בני לנדא: עברתי מחלום א' לחלום ב', באתר ynet, 18 בפברואר 2003
4. ↑  לנדא תחשוף בתערוכת דרופה את מכונת הדפוס הדיגיטלית B1 המדפיסה 13,000 גיליונות לשעה, באתר landanano, ‏24 במרס, 2016
5. ↑  לנדא תחשוף מכונת דפוס ננוגרפית אולטרה-מהירה, בהזנת גליונות ברוחב מטר לאריזות גמישות, באתר landanano, ‏24 במרס, 2016
6. ↑  דיאנה בחור ניר, "זה מלהיב, זה אלכימיה, זה קסם", באתר "כלכליסט", 26 בספטמבר 2019;  
גולן חזני, יהלומי המעבדה של בני לנדא שובצו בשעון יוקרה, באתר כלכליסט, 3 באפריל 2022
7. ↑  אסף גלעד, בני לנדא מוכר את Coloright ללוריאל בכ- 150-200 מיליון דולר, באתר כלכליסט, 21 בדצמבר 2014
8. ↑  מקבלי התואר דוקטור כבוד מאוניברסיטת חיפה, אוניברסיטת חיפה
9. ↑  בני לנדא, באתר Justia (באנגלית)
10. ↑  יורם גביזון, בני לנדא מוביל מהלך השתלטות על דירקטוריון טבע, באתר דה מרקר, ‏8 בדצמבר 2013
11. ↑  ניצן כהן, בני לנדא חיסל את ההשקעה בטבע; "צריך לעשות סוויץ': טבע לא חשובה היום", באתר ביזפורטל, ‏11 באוגוסט 2019
12. ↑  טקס הדלקת משואות. ולתפארת מדינת ישראל, באתר nrg‏, 10 במאי 2005
13. ↑  אנסמבל מריה קונג